
_START_ARTICLE_
Andreas Bjelland
_START_SECTION_
Klubkarriere
_START_PARAGRAPH_
Bjelland begyndte at spille fodbold i fødebyen Fredensborg. Han kom som 13-årig til Lyngby BK, hvor han som 18-årig kom med i førsteholdstruppen. I 2009 skiftede han til naboklubben FC Nordsjælland, hvor han fik sit store gennembrud, idet han var med til at sikre klubben to pokalsejre i 2010 og 2011 samt danmarksmesterskabet 2012._NEWLINE_Den 6. november 2011 blev det offentliggjort, at Bjelland skiftede til hollandske FC Twente med virkning fra sommeren 2012._NEWLINE_Den 2. juli 2015 blev det offentliggjort, at Bjelland skiftede til Brentford FC._NEWLINE_I juli 2018 vendte Andreas Bjelland tilbage til Danmark, da han skrev en fireårig kontrakt med F.C. København.
_START_SECTION_
Landsholdskarriere
_START_PARAGRAPH_
Andreas Bjelland debuterede for det danske A-landshold den 17. november 2010 i en venskabskamp mod Tjekkiet, og hjalp senere hen Danmark med til EM 2012 i Polen/Ukraine, da holdet slog Cypern og Portugal i kvalifikationen._NEWLINE_Han var også med i optakten til slutrunden om VM i fodbold 2018, men blev siet fra som en af de sidste, da træner Åge Hareide var usikker på, om Bjelland kunne nå at blive en mindre skade kvit i tide. Bjelland var efterfølgende meget utilfreds med denne beslutning.
_START_SECTION_
Privat
_START_PARAGRAPH_
I februar 2018 blev Bjelland, som en del af de såkaldte "Friends of Lyngby", medejer af sin gamle klub Lyngby BK.